Ebbe Lundgaard (RV), 1997-12-09:
Jeg siger tak for den relativt brede tilslutning, som forslaget har opnået hos ordførerne.
Jeg kan forstå, at hverken Dansk Folkeparti eller Fremskridtspartiet agter at stemme for lovforslaget, og det må jeg så tage til efterretning.
Jeg skal også sige, at jeg lyttede meget til, hvad Venstre og Det Konservative Folkeparti sagde, og jeg forstod, at det kunne være muligt på et eller andet tidspunkt undervejs i udvalgsbehandlingen at stille det spørgsmål, om det ikke var en overvejelse værd at stemme for.
Men som jeg har kunnet lytte mig frem til, og efter det, jeg har hørt inden denne forhandling, kan forslaget støttes af et markant flertal her i salen.
Jeg vil godt gøre opmærksom på, at lovforslagets høringsrunde har vist, at det har opnået bred støtte hele vejen rundt i kulturlivet, også hos de kommunale organisationer, Jeg vil godt lige holde fast i baggrunden for forslaget, inden jeg kommer med nogle særskilte bemærkninger til ordførerne.
Kulturfonden har gennemført mange gode og spændende initiativer i de godt 7 år, den har arbejdet, men Fondens virksomhed er blevet mere og mere diffus.
Hensigten var, at den skulle sætte en ny kulturpolitisk dagsorden, som det så var tanken, at man skulle overtage og videreføre på lokalt niveau, altså i amter og kommuner, medmindre der kunne findes udvidede eksisterende støtteordninger i det statslige regi. Vi befinder os i en situation, hvor udviklingen går utrolig stærkt.
Der kommer nye teknologier, og nye kunstneriske og kulturelle udtryksformer opstår.
Derfor kan man heller ikke betragte Kulturfonden på lige fod med de eksisterende støtteordninger - det er særlig henvendt til hr. Rechendorff.
De eksisterende støtteordninger, som giver støtte til kunstfonde, teaterråd, musikråd osv., skal vi se nøje efter, og det er vi i gang med, og det skal vi diskutere.
Den skal være fleksibel, og når den har opfyldt sit formål, i og med at den har sat en kulturpolitisk dagsorden over nu 7-8-9 år, må vi se, om vi kan formulere en lovgivning, der på anderledes måde kan forfølge de resultater, vi gerne vil nå rent kulturpolitisk, og som vi gerne i fællesskab skulle ønske at nå frem til her i salen.
Vi har oplevet et behov for at koncentrere indsatsen på færre områder for at opnå resultater af højere kvalitet end dem, vi har opnået på det seneste.
Dermed være ikke sagt ét ondt ord om det, der er blevet søgt om, og som Kulturfonden har støttet indtil nu.
Jeg må blot konstatere, at det langt hen ad vejen er blevet sådan, at Kulturfonden bevægede sig i retning af at blive en driftsfond for almindelig kulturel virksomhed rundt omkring i landet.
Der har været rettet kritik fra et flertal i Folketinget mod den måde, jeg foreslår, bestyrelsen skal sammensættes på, og den måde, handlingsplanen skal laves på.
Den kritik er jeg - også for at imødekomme Det Konservative Folkeparti - naturligvis indstillet på at rette mig efter og forsøge at få formuleret lovbestemmelserne sådan, at den solkongementalitet, som jeg forstår, nogle kan se i lovforslaget, ikke bliver helt så indlysende og skærende, som nogle har påpeget.
Lad os også se på, hvordan bestyrelsen kan sammensættes.
Jeg vil gerne over for Enhedslisten kvittere for udsagnet om, at der skulle udpeges folk fra de eksisterende råd.
Jeg tror, vi stadig skal prøve at hente eksperthjælp til at udpege bestyrelsesmedlemmerne og se på, hvordan vi kan imødekomme den kritik, der er rejst her, og jeg vil håbe, vi kan lave noget, der går på tværs af de eksisterende råd og nævn og ikke tager udgangspunkt i dem.
Det blev sagt, at med hensyn til armslængdeprincippet - det er også det, det drejer sig om ved bestyrelsesudpegningen - er der her tale om et brud på dette princip.
Jeg hørte fru Margrete Auken sige, at her havde vi vredet armen fire gange rundt på bestyrelsen, eller hvordan det nu var.
Jeg vil godt sige, at principielt bliver armslængdeprincippet ikke antastet, fordi man har et klart politisk mål med det arbejde, der skal udføres, og nødvendigvis heller ikke, fordi en bestyrelse, der handler fuldt suverænt, bliver udpeget af en minister.
Men jeg vil selvfølgelig gerne give køb på det og sige, at vi må se på, hvordan bestyrelsesudpegningen skal finde sted, og det er jeg meget villig til at gå ind i en konstruktiv samtale om under udvalgsbehandlingen.
Så vil jeg sige med hensyn til satsningsområderne, at når vi taler om en handlingsplan, og der ikke i forvejen står noget i lovforslaget om, hvad der kan støttes, kan det enten være en handlingsplan, der definitivt bestemmer, at i den 3-årige periode skal kun de og de ting støttes, eller en handlingsplan, der siger, at de og de ting skal prioriteres, men der kan godt søges om andre ting.
I den forbindelse vil jeg også godt understrege, at det, der har været adelsmærket for Kulturfonden, nemlig at støtte noget, hvor professionelle og amatører mødtes, kan fortsat lade sig gøre med dette lovforslag, så det skulle der ikke være nogen problemer i. Jeg vil endnu en gang takke for den venlige modtagelse af forslaget og give tilsagn om, at når det drejer sig om udpegning af bestyrelsen og udarbejdelse af handlingsplan, er jeg meget villig til at lytte til de kritiske bemærkninger, der har været, og søge at komme dem i møde, så vi i fællesskab kan få en formulering af lovforslaget, som et stort flertal kan bakke op om.
Idet jeg i første omgang takker ordførerne fra de to regeringspartier for deres konstruktive medvirken, må jeg meget kort minde fru Ester Larsen om, at Kulturfonden, som fru Ester Larsen ikke havde ret meget godt at sige om, faktisk blev vedtaget, mens Venstre var i regering.
Det er dog værd at minde om i denne proces, hvor jeg synes, Venstre har bevæget sig rigtig langt væk fra støtte til Kulturfonden, og der blev endda sat punktum her, forstod jeg.
Jeg forstår heller ikke fru Ester Larsens stærke markeringer af, at administrationen vokser så meget.
Jeg indrømmer, at vi skal satse mere, for den nye fond skal være udfarende, og derfor er der brug for mere administration.
I øjeblikket bruges der 2½ årsværk på Kulturfondens administrative arbejde, og til Kulturministeriets Udviklingsfond agter vi at bruge 4 årsværk.
Så kommer der lidt flere penge til bestyrelsen, fordi vi går fra 7 til 9 bestyrelsesmedlemmer, og den skal i øvrigt være mere udfarende - altså rejse lidt mere - end de bestyrelser, vi har haft indtil nu, har gjort.
Så har jeg en kommentar til en del af det, hr. Rechendorff sagde.
Da vi diskuterede min redegørelse for små 2 uger siden, efterlyste hr. Rechendorff noget »farligt«, og jeg har gået og spurgt mig selv lige siden: Hvad er det, der er farligt i konservativ kulturpolitik?
Det har jeg endnu ikke fået svar på, men det kan jeg måske få nu, for hvis der er noget, der er farligt, er det netop det, den fond, vi er ved at diskutere, kan støtte.
Hr. Rechendorff kunne måske få sit ønske om at føre farlig kulturpolitik indfriet, hvis Det Konservative Folkeparti gik med i arbejdet og på den måde fik indflydelse på, hvordan handlingsplanen skulle gennemføres. Dette være blot sagt til almindelig oplysning.
Så vil jeg også gerne sige lidt om de midler, fonden
skal råde over.
Den nuværende Kulturfond har en bevilling på 18 mio. kr. på finansloven, og den videreføres og tænkes overtaget af denne fond.
Derudover har man fået 10 mio. kr.
over tipsmidlerne, men det bliver ikke nødvendigvis tilfældet fremover.
Jeg forestiller mig en samlet beløbsramme på 25 mio. kr. for fonden, og det er altså en lille reduktion i forhold til det, Kulturfonden arbejder med i øjeblikket.
Det var vist alle de bemærkninger, jeg havde, og endnu en gang vil jeg takke for den positive modtagelse af mit lovforslag.
Jeg ser frem til udvalgsbehandlingen og til, at vi kan nå hinanden trods de indvendinger, der er kommet fra en del af ordførerne.